Pranešimas žiniasklaidai

2025 m. spalio 28 d.

**Helovynui moliūgą išskobsite be vargo: idėjos, kaip šventę paminėti neišlaidaujant**

**Nors Helovynas atėjo iš Vakarų kultūros, ši šventė vis labiau įsitvirtina ir tautiečių kasdienybėje. Persirengėlių kaukės, saldumynai, dekoracijos ar moliūgų skaptavimas tampa linksma pramoga ir suaugusiems, ir vaikams kuriant artumą stiprinančią šventę namuose. Geriausia tai, kad pasiruošimas Helovyno vakarėliui namuose gali tapti kūrybiškumą skatinančia veikla, kuri – dar ir draugiška piniginei. Idėjomis, kaip paprastai ir smagiai Helovyno tematika papuošti namus, dalijasi „Maximos“ atstovas.**

Pasak lietuviško prekybos tinklo „Maxima“, kasmet augantis susidomėjimas Helovyno atributika rodo, kad tautiečiai šią šventę vis dažniau perkuria savaip – pritaikydami ją prie savo tradicijų ir šeimos gyvenimo ritmo.

„Susidomėjimas teminiu Helovyno asortimentu mūsų parduotuvėse piką pasiekia likus savaitei iki šventės. Įdomu, kad anksčiau Helovyną švęsdavo ir jam puošdavosi daugiau vaikai, o dabar matome, kad ši šventė jau populiari ir suaugusiųjų rate, todėl planuodami asortimentą stengiamės jį pritaikyti įvairioms amžiaus grupėms. Pirkėjai išties aktyviai ieško būdų, kaip įdomiai paminėti Helovyną su vaikais ar draugais – dekoruoja namus, persirengia įvairiais kostiumais, organizuoja vakarėlius, kurių metu išbando įvairiausius teminius receptus, aplanko kaimynus nešini kibirėliais, skirtais rinkti saldumynus“, – sako „Maximos“ atstovas ryšiams su žiniasklaida Titas Atraškevičius.

**Šventė artimesnė tautiečiams, nei gali pasirodyti**

Nors kai kuriems Helovynas vis dar atrodo svetimas, ši šventė turi daugiau sąsajų su mūsų kultūra nei dažnai pripažįstama. Tautiečiams puikiai pažįstami ir persirengėlių papročiai, ir ritualinis triukšmas, o Užgavėnių tradicijos – su kaukėmis, pokštais ir vaišių prašymu – labai primena Helovyno esmę.

Tiek Helovynas, tiek ir tautiečių tradicijos, pavyzdžiui, Kūčių paprotys palikti maisto mirusiesiems, atspindi bendrą idėją: rudenį–žiemą prisiminti mirusius artimuosius, pažvelgti į paslaptį su pagarba ir šviesa. O triukšmingas šventimas – nuo Naujųjų metų iki Užgavėnių – nuo seno buvo būdas „išvaryti“ blogį ar sunkų laiką, suteikiant vietos naujam ciklui.

„Švęsti ar nešvęsti – kiekvieno asmeninis sprendimas. Tačiau Helovynas gali tapti dar viena gražia proga pabūti kartu su artimaisiais, kurti, žaisti ir išreikšti save“, – pastebi T. Atraškevičius.

**Kaip paserviruoti Helovyno užkandžių stalą?**

Rengiant Helovyno vakarėlį ant šventinio stalo atsiranda ne tik skanūs, bet ir šiurpiai atrodantys užkandžiai bei desertai. Net keli akcentai gali paprastą vakarą paversti įspūdingu vakarėliu. Pavyzdžiui, spurgos su „akimis“, patiektos ant tamsaus šokolado padažo, gali tapti tikra stalo puošmena.

Keksiukai su rausvu kremu ir uogienės įdaru gali pavirsti „smegenimis“, o jogurto putėsius galima papuošti šokoladinėmis akutėmis – taip gimsta vaiduoklių desertas. Įspūdį gali sustiprinti ir teminiai skanėstai – monstrų kramtomoji guma, kaukolės ar dantų formos guminukai, moliūgo ar vaiduoklio formos ledinukai bei šokoladiniai saldainiai stalo centre. „Net ir pats paprasčiausias užkandis, tinkamai patiektas, gali suteikti gąsdinantį efektą. Juoda staltiesė, LED žvakės, moliūgai, stiklinės vazos su saldainiais – tokios detalės nereikalauja daug pastangų ar išlaidų, bet leidžia sukurti šiurpiai šventišką atmosferą“, – sako T. Atraškevičius.

**Helovyno dekoracijos namuose – kaip lengvai išskaptuoti moliūgą?**

Helovyną galima švęsti kūrybiškai – net ir paprasta popierinė girlianda gali virsti ypatingu vakaro simboliu. Namuose verta susiorganizuoti moliūgų skaptavimo dirbtuves: galima kurti klasikinius veidus arba improvizuoti su augalų, gyvūnų ar pasakų motyvais. Norėdami sėkmingai išskaptuoti moliūgą, laikykitės šių žingsnių:

1. atsargiai ir kruopščiai nupjaukite jo viršutinę dalį – tarsi kepurėlę, kurios reikės vėliau.
2. Iš vidaus pašalinkite minkštimą ir sėklas.
3. Ant moliūgo paviršiaus nusipieškite norimą trafaretą – veidą ar kitą motyvą – ir jį atsargiai išpjaukite peiliu arba specialiu skaptavimo įrankiu.
4. Į paruoštą moliūgą įdėkite įprastą arba LED žvakę.
5. Baigę dekoruoti moliūgą ant viršaus uždėkite anksčiau nupjautą jo kepurėlę.

Jei neturite laiko ar tinkamos vietos moliūgo skaptavimui, žaismingai išpaišytais veidais jų galite rasti ir parduotuvėse. Norėdami dar labiau pastiprinti Helovyno efektą namuose galite iš siūlų pasidaryti voratinklį iškirpti šmėklas langams ar pakabinti girliandas su šviečiančiais elementais.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas [komunikacija@maxima.lt](mailto:komunikacija@maxima.lt)